ابو امامہ نے جواب دیا نہیں بے دین تو نہیں ہوا ، ہاں خدا اوراس کے رسول پر ایمان لایا ہوں اور رسول اللہﷺ نے تمھارے پاس بھیجا ہے،تاکہ تمھارے سامنے اسلام اوراس کے قوانین پیش کروں ، ابھی یہ گفتگو جاری تھی کہ بعض اہل قبیلہ ایک بڑے کاسہ میں خون لائے،سب حاضرین بڑے ذوق و شوق سے کھانے لگے اور ابو امامہ کو بھی شرکت کی دعوت دی ، انھوں نے کہا تم لوگوں پر افسوس آتا ہے میں اس شخص کے پاس سے آرہا ہوں جس نے بحکم خدا اس چیز کو حرام قرار دیا ہے،لوگوں نے وہ حکم پوچھا ، ابوامامہ نے یہ آیۃ " حُرِّمَتْ عَلَيْكُم ُ الْمَيْتَة ُ وَالدَّم ُ وَلَحْم ُ الْخِنْزِيرِ وَمَا أُهِلَّ لِغَيْرِ اللَّهِ بِهِ وَالْمُنْخَنِقَة ُ وَالْمَوْقُوذَة ُ وَالْمُتَرَدِّيَة ُ وَالنَّطِيحَة ُ وَمَا أَكَلَ السَّبُع ُ إِلَّا مَا ذَكَّيْتُمْ " ( المائدہ:3 ) تک تلاوت کرکے سنائی اور اسی سلسلہ میں اسلام کی تبلیغ شروع کردی،اس کا جواب انکار کی صورت میں ملا ، ابو امامہ کو پیاس معلوم ہوئی،پانی مانگا ،لیکن دعوت اسلام کے بعد ہی تمام اہل قبیلہ ان سے پھر گئے اورجنہوں نے تھوڑی دیر پہلے مرحبا کہہ کر استقبال کیا تھا ، ان ہی کی جانب سے یہ جواب ملا کہ تم تڑپ تڑپ کر مرجاؤ،مگر تم کو پانی کا ایک قطرہ نہیں مل سکتا ، یہ خشک جواب سن کر ابو امامہ تپتی ہوئی ریت پرسوگئے ، خواب میں قدرت الہی نے سیراب کر دیا،سوکر اُٹھے تو قبیلہ والے اپنی بدخلقی پر باتیں کر رہے تھے کہ تمھارے سرداروں میں سے ایک شخص تمھارے پاس آیا اور تم نے دودھ اور خرمے تک سے اس کی تواضع نہ کی،اس احساس کے بعد اہل قبیلہ نے ان کے سامنے دودھ اورخرما پیش کیا ، مگر انھوں نے اس کے قبول کرنے سے انکار کر دیا اورکہا خدا نے مجھ کو سیراب کر دیا ہے حافظ ابن حجر کی روایت کے مطابق ان کا قبیلہ آخر میں ان کی کوششوں سے مشرف باسلام ہو گیا ۔
Entity: ابو — Type: /person